Дадатак 15

**АСАБЛІВАСЦІ АРГАНІЗАЦЫІ АДУКАЦЫЙНАГА**

**ПРАЦЭСУ ПРЫ ВЫВУЧЭННІ ВУЧЭБНАГА ПРАДМЕТА «ВЫЯЎЛЕНЧАЕ МАСТАЦТВА»**

**1. Вучэбныя праграмы**

У 2024/2025 навучальным годзе выкарыстоўваецца вучэбная праграма «Выяўленчае мастацтва. I–IV класы», зацверджаная Міністэрствам адукацыі ў 2023 годзе.

Вучэбная праграма размешчана на нацыянальным адукацыйным партале: *<https://adu.by>/* [*Галоўная / Адукацыйны працэс. 2024/2025 навучальны год / Агульная сярэдняя адукацыя / Вучэбныя прадметы. I–IV класы.*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-i-iv-klassy.html)

**2. Вучэбныя выданні**

Па вучэбным прадмеце «Выяўленчае мастацтва» вучэбныя дапаможнікі выдаюцца на вучэбны кабінет для работы ў класе (клас-камплект). Пры складанні раскладу вучэбных заняткаў неабходна ўлічваць магчымасць выкарыстання вучэбных дапаможнікаў па гэтым вучэбным прадмеце.

Электронныя версіі вучэбных дапаможнікаў па вучэбным прадмеце «Выяўленчае мастацтва», якія будуць выкарыстоўвацца ў 2024/2025 навучальным годзе, размешчаны на нацыянальным адукацыйным партале *(*[*http://e-padruchnik.adu.by*](http://e-padruchnik.adu.by/)*)*.

**Звяртаем увагу**, што ў адпаведнасці з артыкулам 86 Кодэкса Рэспублікі Беларусь аб адукацыі да выкарыстання ў адукацыйным працэсе дапускаюцца падручнікі, вучэбныя дапаможнікі і іншыя вучэбныя выданні, афіцыйна зацверджаныя або дапушчаныя ў якасці адпаведнага віду вучэбнага выдання Міністэрствам адукацыі Рэспублікі Беларусь, рэкамендаваныя арганізацыямі, якія ажыццяўляюць навукова-метадычнае забеспячэнне адукацыі (навукова-метадычнай установай «Нацыянальны інстытут адукацыі» Міністэрства адукацыі Рэспублікі Беларусь; дзяржаўнай установай адукацыі «Акадэмія адукацыі»).

Поўная інфармацыя аб вучэбна-метадычным забеспячэнні адукацыйнага працэсу па вучэбным прадмеце «Выяўленчае мастацтва» ў 2024/2025 навучальным годзе размешчана на нацыянальным адукацыйным партале: [*https://adu.by*](https://adu.by)*/* [*Галоўная / Адукацыйны працэс. 2024/2025 навучальны год / Агульная сярэдняя адукацыя / Вучэбныя прадметы. I–IV класы*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-i-iv-klassy.html).

**3. Асаблівасці арганізацыі адукацыйнага працэсу**

**Звяртаем увагу** на тое, што пры арганізацыі адукацыйнага працэсу настаўнік абавязаны кіравацца патрабаваннямі вучэбнай праграмы па вучэбным прадмеце, на аснове якой ён распрацоўвае каляндарна-тэматычнае і паўрочнае планаванне з улікам рэальных умоў навучання і выхавання ў канкрэтным класе. Вучэбна-метадычнае забеспячэнне вучэбнага прадмета, якое выкарыстоўваецца настаўнікам, павінна быць накіравана на дасягненне адукацыйных вынікаў, зафіксаваных у вучэбнай праграме па вучэбным прадмеце.

У вучэбнай праграме ўтрымліваюцца патрабаванні да адукацыйных вынікаў вучняў. Не дапускаецца прад'яўленне да вучняў патрабаванняў, якія не прадугледжаны вучэбнай праграмай.

**Рэалізацыя выхаваўчага патэнцыялу вучэбнага прадмета**

У 2024/2025 навучальным годзе актуальнымі застаюцца рэалізацыя ў адукацыйным працэсе выхаваўчага патэнцыялу вучэбнага прадмета «Выяўленчае мастацтва», фарміраванне ў вучняў пачуцця патрыятызму, грамадзянскасці, павагі да гістарычнага мінулага. Рашэнне гэтых задач напрамую звязана з дасягненнем вучнямі асобасных адукацыйных вынікаў.

Вучэбнай праграмай па выяўленчым мастацтве прадугледжана дасягненне наступных асобасных вынікаў: **фарміраванне** ў вучняў ідэйна-маральных перакананняў, каштоўнасных адносін да нацыянальнага мастацтва, навыкаў рацыянальнай арганізацыі працэсу мастацка-творчай дзейнасці; **развіццё** цікавасці да гістарычнай і культурнай спадчыны народа, эстэтычных пачуццяў і асноў эстэтычнага густу, мастацка-вобразнага мыслення, назіральнасці, уяўлення, здольнасці эстэтычна ўспрымаць, эмацыянальна ацэньваць і аналізаваць творы мастацтва, аб'екты і з'явы прыроды; **выхаванне** патрыятызму, павагі да культурнай спадчыны беларускага народа, эстэтычных адносін да рэчаіснасці, мастацтва, з'яў мастацкай культуры.

Пры фармуляванні выхаваўчых задач урока варта арыентавацца на ўказаныя асобасныя адукацыйныя вынікі.

У змесце вучэбнага прадмета «Выяўленчае мастацтва» на дасягненне асобасных адукацыйных вынікаў у найбольшай меры арыентаваны наступныя раздзелы: «Эстэтычнае ўспрыманне рэчаіснасці» (тэмы: «Асаблівасці гарадскога і сельскага пейзажу, аблічча сучасных гарадоў і вёсак», «Ахова прыроды, помнікаў культуры і гістарычных славутасцей свайго рэгіёна»); «Успрыманне твораў мастацтва» (тэмы: «Вядомыя помнікі беларускай і замежнай архітэктуры» «Творы народнага і дэкаратыўна-прыкладнога мастацтва: Агова, Крамно, Давыд-Гарадок, беларускія тканыя пакрывалы (посцілкі) і паясы, вырабы з саломкі і лёну» і інш.); «Практычная мастацка-творчая дзейнасць» (тэмы: «У гасцях у ветэрана Вялікай Айчыннай вайны», «Адкрыццё помніка», «Вечны агонь», «Наша школа», «Нацыянальная бібліятэка Беларусі», «Выкананне эскізаў дэкору прадметаў рознай формы і прызначэння: “Івянецкія ўзоры”,“Агоўскія куфры”, “Слуцкія паясы”» і інш.).

Асаблівае значэнне для рэалізацыі выхаваўчага патэнцыялу вучэбнага прадмета маюць тэмы вучэбных заняткаў аб Вялікай Айчыннай вайне ў IV класе: «У гасцях у ветэрана Вялікай Айчыннай вайны», «Адкрыццё помніка», «Вечны агонь», «Салют». Пры вывучэнні гэтых тэм рэкамендуецца абмеркаваць пытанні, звязаныя з генацыдам беларускага народа ў гады Вялікай Айчыннай вайны і пасляваенны перыяд.

У мэтах забеспячэння шырокага выкарыстання ў адукацыйным працэсе ўстаноў агульнай сярэдняй адукацыі вынікаў расследавання крымінальнай справы аб генацыдзе беларускага народа ў гады Вялікай Айчыннай вайны і пасляваенны перыяд Генеральнай пракуратурай Рэспублікі Беларусь і Міністэрствам адукацыі Рэспублікі Беларусь распрацаваны і выдадзены Вучэбны дапаможнік:

Геноцид белорусского народа в годы Великой Отечественной войны : учебное пособие для учащихся 1–4-х классов учреждений образования, реализующих образовательные программы общего среднего образования с белорусским и русским языками обучения и воспитания / составители : Толкачёв В. В. [и др.]. – Минск : Адукацыя і выхаванне, 2023.

Вучэбны дапаможнік можа выкарыстоўвацца як на ўроках, так і ў пазаўрочнай рабоце. Метадычныя рэкамендацыі па выкарыстанні ў адукацыйным працэсе дадзенага вучэбнага дапаможніка размешчаны на нацыянальным адукацыйным партале: *(*[*https://adu.by*](https://adu.by)*/* [*Галоўная / Інфармацыя для педагогаў / Расследаванне крымінальнай справы аб генацыдзе беларускага народа*](https://adu.by/ru/pedagogam/rassledovanie-ugolovnogo-dela-o-genotside.html)*).*

Асаблівую ўвагу трэба надаваць знаёмству вучняў з творчасцю прафесійных і народных майстроў, мясцовымі мастацкімі славутасцямі. Вывучэнне помнікаў архітэктуры і выяўленчага мастацтва, мастацкіх промыслаў і рамёстваў свайго рэгіёна не толькі будзе спрыяць далучэнню вучняў да творчасці на аснове мясцовых традыцый, але і дазволіць прывіваць любоў да роднага краю, павагу да людзей, якія жывуць побач, фарміраваць жаданне берагчы і прымнажаць мастацкі здабытак сваёй малой радзімы і г. д.

Для эфектыўнай рэалізацыі выхаваўчага патэнцыялу вучэбнага прадмета неабходна ствараць на вучэбных занятках атмасферу творчага пошуку, эмацыянальнага ўспрымання прадметаў навакольнай рэчаіснасці і твораў мастацтва, пошуку вучнямі спосабаў мастацкага самавыяўлення.

Пры падборы наглядна-дыдактычнага матэрыялу да вучэбных заняткаў рэкамендуецца аддаваць перавагу такім творам мастацтва, дыдактычным практыкаванням і заданням, якія сваім зместам выхоўваюць у вучняў любоў да Радзімы, спрыяюць фарміраванню нацыянальнай самасвядомасці і патрыятызму, пашыраюць уяўленне аб разнастайнасці выяўленчых сродкаў для мастацкага пераўтварэння навакольнага асяроддзя.

З мэтай рэалізацыі выхаваўчага патэнцыялу вучэбнага прадмета рэкамендуецца выкарыстоўваць актыўныя метады і формы навучання (стварэнне праблемных сітуацый, дзелавая гульня, віктарына, мадэляванне мастацка-творчага працэсу і інш.).

Улічваючы вялікі адукацыйны **патэнцыял экскурсій**, значную колькасць экскурсійных аб'ектаў і турыстычных маршрутаў у Рэспубліцы Беларусь, у 2024/2025 навучальным годзе рэкамендуецца прадоўжыць арганізацыю і правядзенне экскурсій. Варта прадугледзець арганізацыю экскурсій для вучняў у рамках арганізацыі адукацыйнага працэсу на працягу любога вучэбнага дня тыдня (з панядзелка па пятніцу), а таксама ў пазавучэбны час, у тым ліку і ў шосты школьны дзень.

Метадычныя рэкамендацыі па арганізацыі экскурсій для вучняў устаноў адукацыі, якія рэалізуюць адукацыйныя праграмы агульнай сярэдняй адукацыі, пералік экскурсійных аб'ектаў і турыстычных маршрутаў, рэкамендаваных для наведвання вучнямі, размешчаны ў раздзеле нацыянальнага адукацыйнага партала: [*https://vospitanie.adu.by/*](https://vospitanie.adu.by/)[*Арганізацыя выхавання / Метадычныя рэкамендацыі*](https://vospitanie.adu.by/organizatsiya-vospitaniya/metodicheskie-rekomendatsii.html)*.*

**Звяртаем увагу**, што засваенне зместу адукацыі па вучэбным прадмеце «Выяўленчае мастацтва» ў I–IV класах устаноў агульнай сярэдняй адукацыі ажыццяўляецца **на змястоўна-ацэначнай аснове (без выстаўлення адзнак)**.

На працягу навучальнага года настаўнік павінен весці сістэматычны ўлік вынікаў вучэбнай дзейнасці вучняў. Форму і від фіксацыі вынікаў засваення вучнямі ўменняў і навыкаў, прадугледжаных вучэбнай праграмай па вучэбным прадмеце «Выяўленчае мастацтва», настаўнік вызначае самастойна.

На аснове аналізу атрыманых даных настаўнік арганізуе дыферэнцыраваную і індывідуальную работу з вучнямі. У канцы навучальнага года настаўнік ажыццяўляе змястоўны аналіз вынікаў вучэбнай дзейнасці вучняў. Пры правядзенні прамежкавай атэстацыі, атэстацыі вучняў па выніках навучальнага года выкарыстоўваюцца запісы: «засвоіў(-ла), «не засвоіў(-ла)».

Нагадваем, што **творчыя практычныя работы выконваюцца вучнямі па ўласнай мастацкай задуме** пры карэктным суправаджэнні выяўленчай дзейнасці педагогам, без прапаноў узораў для капіравання і нарыхтовак у выглядзе лінейных малюнкаў сюжэтных кампазіцый, выцінанак, аплікацыйных работ і інш.

Для выканання творчых практычных работ па вучэбным прадмеце «Выяўленчае мастацтва» вучні павінны мець альбом для малявання фармату А4, пластылін і набор каляровай паперы. Асобныя аркушы шчыльнай паперы варта выкарыстоўваць не толькі для стварэння жывапісных або графічных кампазіцый, але і ў якасці асновы для аплікацыі, выцінанкі, фларыстыкі, манатыпіі, трафарэта, аб'ёмнай цацкі і інш.

Дыдактычныя практыкаванні і заданні трэніровачнага характару могуць выконвацца на асобных аркушах паперы фармату А5. Неабходна ўлічваць, што на творчую практычную работу на вучэбных занятках вучням адводзіцца не менш за 25 хвілін вучэбнага часу ў I класе і 25–30 хвілін – у II–IV класах; на выкананне практыкаванняў і заданняў адводзіцца 5–7 хвілін.

Па вучэбным прадмеце «Выяўленчае мастацтва» **выкананне дамашніх заданняў не прадугледжваецца**. Па ўласным жаданні вучні могуць падбіраць фатаграфіі аб'ектаў прыроды або рэпрадукцыі мастацкіх твораў па тэме будучых заняткаў. Любога роду пазаўрочную выяўленчую дзейнасць па ініцыятыве вучняў рэкамендуецца заахвочваць.

Ва ўстановах агульнай сярэдняй адукацыі могуць праводзіцца факультатыўныя заняткі мастацкай накіраванасці. Для правядзення **факультатыўных заняткаў** выкарыстоўваюцца вучэбныя праграмы, зацверджаныя Міністэрствам адукацыі Рэспублікі Беларусь. Вучэбныя праграмы факультатыўных заняткаў размешчаны на нацыянальным адукацыйным партале: [*https://adu.by*](https://adu.by)*/* [*Галоўная / Адукацыйны працэс. 2024/2025 навучальны год / Агульная сярэдняя адукацыя / Вучэбныя прадметы. I–IV класы*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-i-iv-klassy.html).

**4. Арганізацыя метадычнай работы**

У 2024/2025 навучальным годзе для арганізацыі дзейнасці метадычных фарміраванняў настаўнікаў выяўленчага мастацтва прапануецца адзіная тэма «**Павышэнне якасці адукацыі сродкамі вучэбнага прадмета “Выяўленчае мастацтва”, у тым ліку ў кантэксце фарміравання функцыянальнай адукаванасці вучняў**».

**Мэта метадычнай работы**: удасканаленне прафесійнай кампетэнтнасці настаўніка па пытаннях фарміравання функцыянальнай адукаванасці вучняў.

Развіццё прафесійнай кампетэнтнасці настаўнікаў ажыццяўляецца праз работу метадычных фарміраванняў: школьнага, раённага (гарадскога) вучэбна-метадычнага аб'яднання настаўнікаў, школы маладога настаўніка, школы ўдасканалення педагагічнага майстэрства, школы перадавога педагагічнага вопыту, творчых і праблемных груп, інш. Дзейнасць метадычных фарміраванняў павінна планавацца на аснове аналізу вынікаў метадычнай работы за папярэдні навучальны год з улікам патрабаванняў нарматыўных прававых актаў, адукацыйнага і кваліфікацыйнага ўзроўняў настаўнікаў, іх прафесійных інтарэсаў, запытаў і садзейнічаць іх прафесійнаму развіццю.

На жнівеньскіх прадметных секцыях настаўнікаў выяўленчага мастацтва рэкамендуецца абмеркаваць наступныя пытанні:

1. Нарматыўнае прававое забеспячэнне адукацыйнага працэсу па вучэбным прадмеце «Выяўленчае мастацтва» ў 2024/2025 навучальным годзе: Кодэкс Рэспублікі Беларусь аб адукацыі, іншыя нарматыўныя прававыя акты, якія рэгулююць пытанні арганізацыі адукацыйнага працэсу па прадмеце (асноўныя палажэнні, выхаванне ў сістэме адукацыі, агульныя патрабаванні да арганізацыі адукацыйнага працэсу).

2. Пытанні бяспекі арганізацыі адукацыйнага працэсу па вучэбным прадмеце «Выяўленчае мастацтва».

3. Аналіз работы метадычных фарміраванняў за 2023/2024 навучальны год; планаванне работы раённых вучэбна-метадычных аб'яднанняў, іншых метадычных фарміраванняў настаўнікаў выяўленчага мастацтва ў 2024/2025 навучальным годзе.

На працягу навучальнага года на пасяджэннях метадычных фарміраванняў настаўнікаў выяўленчага мастацтва рэкамендуецца разгледзець тэарэтычныя і практычныя аспекты фарміравання функцыянальнай адукаванасці вучняў, пытанні методыкі выкладання вучэбнага прадмета ў кантэксце разглядаемай тэмы з улікам наяўнага эфектыўнага педагагічнага вопыту настаўнікаў рэгіёна:

праектная дзейнасць па выяўленчаму мастацтву як сродак фарміравання функцыянальнай адукаванасці вучняў;

фарміраванне асобы вучня шляхам далучэння да гуманістычных каштоўнасцей беларускага народа праз магчымасці культурна-гістарычнага асяроддзя (на ўзроўні краіны, рэгіёна);

актыўныя і інтэрактыўныя метады навучання на ўроках выяўленчага мастацтва як сродак фарміравання функцыянальнай адукаванасці вучняў;

выхаваўчы і развіццёвы патэнцыял вучэбных заняткаў па выяўленчым мастацтве;

нетрадыцыйныя тэхнікі выяўленчага мастацтва як сродак развіцця крэатыўнасці, крытычнага мыслення вучняў;

развіццё мастацка-творчых здольнасцей і творчай актыўнасці вучняў на ўроках выяўленчага мастацтва;

сучасны ўрок выяўленчага мастацтва: нарматыўныя і дыдактычныя патрабаванні, праектаванне, правядзенне і самааналіз, крытэрыі паспяховасці ў кантэксце фарміравання функцыянальнай адукаванасці.

З мэтай забеспячэння ўмоў для развіцця прафесійнай кампетэнтнасці настаўнікаў у дзяржаўнай установе адукацыі «Акадэмія адукацыі» праводзяцца мерапрыемствы ў адпаведнасці з Рэспубліканскім каардынацыйным планам мерапрыемстваў дадатковай адукацыі педагагічных работнікаў *(*[*https://clck.ru/3AJ8HA*](https://clck.ru/3AJ8HA)*).*

Навукова-інфармацыйную і арганізацыйна-метадычную дапамогу настаўнікам выяўленчага мастацтва аказвае **часопіс** **«Мастацтва і школа»** (дзяржаўнае прадпрыемства «Выдавецтва “Адукацыя і выхаванне”»). Часопіс выдае матэрыялы па актуальных праблемах мастацкай культуры і мастацка-эстэтычнага адукацыі.